 **Ochrana lesov**

**pred požiarmi**

S príchodom jarných dní sa každoročne v prírode vytvárajú podmienky pre zvýšené nebezpečenstvo vzniku lesných požiarov, a to teplým, suchým a veterným počasím, pri ktorých vznikajú značné materiálne ale aj ekologické škody. Z hľadiska likvidácie požiaru sú najkomplikovanejšie lesné požiare, a to z dôvodu ťažko prístupného terénu, potreby nasadenia veľkého množstva síl a prostriedkov. Podľa štatistických výkazov najčastejšími príčinami vzniku takýchto požiarov sú vypaľovanie trávy a suchých porastov, zakladaním ohňov v prírode a manipulácia s otvoreným ohňom. Na základe uvedených skutočnosti **Okresné riaditeľstvo Hasičského a záchranného zboru v Spišskej Novej Vsi odporúča dodržiavať tieto zásady:**

* Zakladať oheň v prírode len na miestach, ktoré sú na to určené a sú zabezpečené proti voľnému šíreniu ohňa.
* Dodržiavať príslušné príkazy a zákazy, ktoré sú umiestnené pri vstupoch do lesa.
* Nenechávať deti bez dozoru pri ohnisku a nedovoliť im hrať sa so zápalkami.
* Neodhadzovať neuhasené cigarety.
* Presvedčiť sa, či je ohnisko uhasené, prípadne ho dodatočne zaliať vodou, alebo  
  ho prekryť vrstvou zeminy.
* **V čase zvýšeného nebezpečenstva vzniku požiaru je zakladanie ohňa zakázané.**
* Pri vzniku požiaru sa snažte konať s pokojom a rozvahou, vykonajte nevyhnutné opatrenia, t. j. pokúsiť sa ho v rámci svojich možností uhasiť, prípadne zamedziť jeho šíreniu.
* Požiar je potrebné ohlásiť na najbližšiu ohlasovňu požiarov prípadne na tiesňovú linku Hasičského a záchranného zboru **150** alebo na tiesňovú linku integrovaného záchranného systému **112**.
* Dodržiavať zákaz vypaľovania trávy a porastov. Takéto porušenie zákona o ochrane  
  pred požiarmi je možné sankcionovať pokutou až do výšky **331 €** pre fyzické osoby a **16 596 €** pre právnické osoby a fyzické osoby – podnikateľov.